D. Jarjabek, poslanec: (2003-10-22):
Slovenská televízia dlhodobo, hovorím dlhodobo, ako verejnoprávna inštitúcia nevykazuje tie výsledky, čo by sme od nej všetci očakávali aj na základe súčasného prijatého zákona. Odpoveď na otázku prečo je veľmi jednoduchá. Preto lebo Slovenská televízia v roku 1995, keď vznikol duálny mediálny priestor, jednoducho nebola pripravená na vznik iných súkromných televízií, nebola pripravená vôbec na všetko to, čo ten duálny mediálny priestor  prináša. Preto treba nanovo definovať vzťahy, nanovo definovať existenciu verejnoprávnej inštitúcie a nanovo definovať jej postavenie v jej duálnom priestore. Predložený zákon, ktorý predkladá ministerstvo kultúry, nie je zákon nový, nie je zákon bez istých skúseností, ale je to zákon, ktorý nadväzuje na skúsenosti jednak tých rokov, pokiaľ duálny mediálny systém trvá, a, dovolím si tvrdiť, aj rokov od roku 1993, keď vlastne vznikla samostatná republika a keď vznikla samostatná Slovenská televízia rozdelením vtedajšej Česko-slovenskej televízie. Slovenská televízia istým spôsobom doplatila na toto rozdelenie z toho dôvodu, že opäť na to nebola pripravená. A jednoducho 1. januára začala svoje samostatné vysielanie. A musím podotknúť, že začala ho veľmi dobre. To čo sa udialo ale za týchto niekoľko rokov vstupom súkromných médií, hovorí len o tom, že Slovenská televízia ako verejnoprávna inštitúcia nemá jasnú filozofiu existencie, nemá jasné, ako bude existovať, nemá jasné, čo všetko má obnášať jej vysielanie, čo všetko obnáša ten pojem verejnoprávnosti, ktorý je veľmi nešťastný. Ale je o to šťastnejšie a, si myslím, veľmi presné definovanie, čo to vlastne verejná služba je. A od toho sa odráža aj tento návrh zákona, ktorý v súčasnosti ministerstvo kultúry predkladá do parlamentu. Samozrejme, v druhom čítaní budeme hovoriť konkrétne o tomto zákone, budeme hovoriť konkrétne o vzťahu rady napr. k parlamentu, budeme hovoriť konkrétne vôbec o kreovaní rady, budeme hovoriť konkrétne o vzťahoch rada – riaditeľ verzus rada – výbor, rada – parlament. Prichádza k veľmi dôležitej zmene v tomto zákone. A myslím, že to je najdôležitejšia zmena, o ktorej budeme hovoriť. A to je nie návrh parlamentu pre volenie riaditeľa ale voľba samotného parlamentu v rade. Tým sa, samozrejme, zodpovednosť rady zvyšuje, právomoci sa jej zvyšujú a kontrolná činnosť smerom z parlamentu k rade by sa mala takisto zvyšovať. Ale o tom, hovorím, budeme určite hovoriť v druhom čítaní, o tom budú pozmeňujúce návrhy, ktoré aj ja by som si dovolil predniesť z tohto miesta. Ale v každom prípade tento zákon nanovo kreuje vzťahy Slovenskej televízie v rámci mediálneho priestoru, nanovo kreuje vzťahy Slovenskej televízie ako verejnoprávnej inštitúcie k súkromným médiám. Preto by som si dovolil vzhľadom na to, že je to dlhodobo nefungujúca inštitúcia, ktorá nutne potrebuje nový zákon, aj svojich ctených kolegov poprosiť o podporu tohto zákona do druhého čítania. Ďakujem za pozornosť. Z. Martináková, podpredsedníčka NR SR: Ďakujem, pán poslanec. Vyhlasujem všeobecnú rozpravu za skončenú. Pán minister, chcete sa vyjadriť k tomu, čo odznelo v rozprave. Nie. Pán spravodajca, chcete sa vyjadriť k rozprave? Nie. Ďakujem. Budeme hlasovať, tak ako sme sa dohodli na 11.00 hodinu, o tých návrhoch zákonov, ktoré sme doteraz prerokovali. Prosím predsedov poslaneckých klubov, aby zabezpečili účasť poslancov na hlasovaní v priebehu 5 minút. (Nedostatočný počet poslancov v rokovacej sále.)